# Departament d'Indústria i Energia de la Generalitat de Catalunya

El conseller d'Indústria i Energia de la Generalitat de Catalunya era el màxim representant del departament d'Indústria i Energia. Creat el 1980, va desaparèixer durant la VI Legislatura al fusionar-se amb el Departament de Treball. La legislatura anterior s'havia unit amb el Departament de Comerç creant el Departament d'Indústria, Comerç, Turisme.

## Funcions

L'any 1980 el Departament d'Indústria i Energia estava format pels òrgans:
* Servei d'Indústria, encarregat de la direcció de les actuacions del Departament en matèria d'autorització d'indústries i la coordinació de les relacions dels Serveis Territorials amb els Serveis Centrals del Departament.
* Servei de Seguretat, encarregat del Servei de Seguretat la coordinació de les actuacions del Departament relatives a les reglamentacions específiques sobre seguretat d'instal·lacions, mecanismes, aparells i vehicles automòbils.
* Servei de Prevenció de la Contaminació Industrial, encarregat de la direcció i coordinació de les actuacions referents a la limitació i control de les emissions de gasos, efluents líquids i residus sòlids procedents de les indústries.
* Servei de Mines, encarregat de la direcció de les actuacions del Departament referents a l'aplicació de la legislació de Mines i d'Hidrocarburs.
Amb la reestructuració de les conselleries de la Generalitat de l'any 1996, es creà el Departament d'Indústria, Comerç i Turisme amb els següents òrgans i funcions:
* Secretaria General.
* Direcció General d'Indústria, encarregat de donar suport al Departament en actuacions singulars que per la seva especificitat li siguin encomanades pel conseller.
* Direcció General d'Energia, encarregat del control de les actuacions del Departament en matèria de règim energètic, autoritzacions i concessions per a la producció i el transport d'energia i per al subministrament d'energia i aigua, pòlisses d'abonament, tarifes aplicables i també l'endegament de mesures relacionades amb la racionalització i l'estalvi energètic, el control de les activitats radioactives, el règim miner, la seguretat minera i la utilització d'explosius.
* Direcció General de Consum i Seguretat Industrial, encarregat d'ordenar, planificar, programar, coordinar i dirigir els mecanismes per al control de l'aplicació de la normativa sobre disciplina del mercat i defensa dels consumidors i usuaris i de seguretat industrial. També li corresponia la direcció i el seguiment de les Entitats d'Inspecció i Control reglamentari i de la inspecció tècnica de vehicles, i també la dels seus inspectors i interventors en l'aplicació de les reglamentacions específiques. Quedava adscrit a la Direcció General de Consum i Seguretat Industrial la Junta Arbitral de Consum de Catalunya.
* Direcció General de Comerç, encarregat d'ordenar, planificar, programar, coordinar i dirigir els mecanismes per al control de l'aplicació de la normativa sobre ordenació del comerç, dels equipaments comercials i dels serveis en general, llevat d'aquells que estiguin sotmesos a una normativa sectorial específica; control del compliment de la normativa en matèria d'activitats firals i exercici de la tutela administrativa de les cambres oficials de Comerç, Indústria i Navegació; atorgar les autoritzacions per a l'exercici d'activitats comercials que siguin de competència autonòmica.
* Direcció General de Turisme, encarregat de planificar, programar, coordinar i dirigir els mecanismes per al control de l'aplicació de la normativa sobre ordenació del turisme; atorgar les autoritzacions per a l'exercici de l'activitat turística i coordinar les actuacions d'informació de les oficines de turisme adscrites a la Xarxa d'Oficines de Turisme de Catalunya. També li correspon, quan s'escaigui, la resolució dels recursos ordinaris contra acords i resolucions d'òrgans jeràrquicament inferiors. Quedaven adscrits a la Direcció General de Turisme l'Agència de Tecnologia Turística i el Servei d'Informació, Documentació i Publicacions.
També quedaven adscrits al departament:
* Laboratori General d'Assaigs i Investigacions
* Centre d'Informació i Desenvolupament Empresarial
* Institut Català d'Energia
* Institut d'Investigació aplicada de l'Automòbil
* Institut Català de Consum

## Llista de consellers d'Indústria i Energia (1980-1996)

| # | Legislatura | Nom | Inici mandat | Fi mandat | Partit polític |
| Departament d'Indústria i Energia (1980-1996) ||||||||
| 1 | I | Vicenç Oller i Company | 8 de maig de 1980 | 18 de juny de 1984 | Convergència Democràtica de Catalunya |
| 2 | II | Joan Hortalà i Arau | 18 de juny de 1984 | 27 de febrer de 1987 | Esquerra Republicana de Catalunya |
| 3 | II | Macià Alavedra i Moner | 27 de febrer de 1987 | 19 de desembre de 1989 | Convergència Democràtica de Catalunya |
| 3 | III | Macià Alavedra i Moner | 27 de febrer de 1987 | 19 de desembre de 1989 | Convergència Democràtica de Catalunya |
| 4 | III | Antoni Subirà i Claus | 19 de desembre de 1989 | 7 de juny de 1996 | Convergència Democràtica de Catalunya |
| 4 | IV | Antoni Subirà i Claus | 19 de desembre de 1989 | 7 de juny de 1996 | Convergència Democràtica de Catalunya |
| 4 | V | Antoni Subirà i Claus | 19 de desembre de 1989 | 7 de juny de 1996 | Convergència Democràtica de Catalunya |
| Departament d'Indústria, Comerç i Turisme (1996-2002) ||||||||
| 5 | V | Antoni Subirà i Claus | 7 de juny de 1996 | 4 de novembre de 2002 | Convergència Democràtica de Catalunya |
| 5 | VI | Antoni Subirà i Claus | 7 de juny de 1996 | 4 de novembre de 2002 | Convergència Democràtica de Catalunya |

## Referències

* ↑ «DECRET 213/1980, de 24 d'octubre, estructurant la Direcció General d'Indústria del Departament d'Indústria i Energia de la Generalitat de Catalunya.». Diari Oficial de la Generalitat de Catalunya. [Consulta: 22 maig 2018].
* ↑ «DECRET 184/1996, de 7 de juny, de supressió, creació i reorganització de departaments de l'Administració de la Generalitat de Catalunya». Portal Jurídic de Catalunya. [Consulta: 22 maig 2018].
* ↑ «DECRET 205/1996, de 12 de juny, d'estructuració del Departament d'Indústria, Comerç i Turisme.». Diari Oficial de la Generalitat de Catalunya. [Consulta: 22 maig 2018].

## Enllaços externs

* Departament d'Indústria i Energia de la Generalitat de Catalunya - Lloc web oficial